RO Jurnalul Oficial al Uniunii Europene C 387/22

Publicarea unei cereri de modificare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2012/C 387/09

Prezenta publicare conferă dreptul de opoziție la cererea de modificare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

CERERE DE MODIFICARE

REGULAMENTUL (CE) NR. 510/2006 AL CONSILIULUI

CERERE DE MODIFICARE ÎN TEMEIUL ARTICOLULUI 9

„CABALLA DE ANDALUCÍA”

NR. CE: ES-PGI-0105-0935-09.01.2012

IGP ( X ) DOP ( )

1. Rubrica din caietul de sarcini care face obiectul modificării:

—  Denumirea produsului — ☒ Descrierea produsului — ☒ Aria geografică — ☒ Dovada originii — ☒ Metoda de obținere —  Legătura — ☒ Etichetarea — ☒ Cerințele naționale — ☒ Altele. Verificarea respectării caietului de sarcini

2. Tipul modificării (modificărilor):

— ☒ Modificare a documentului unic sau a fișei-rezumat —  Modificare a caietului de sarcini al DOP sau al IGP înregistrate pentru care nu s-a publicat niciun document unic și nicio fișă-rezumat —  Modificare a caietului de sarcini care nu generează nicio modificare a documentului unic publicat [articolul 9 alineatul (3) din Regulamentul (CE) nr. 510/2006] —  Modificare temporară a caietului de sarcini ca urmare a adoptării unor măsuri sanitare sau fitosanitare obligatorii de către autoritățile publice [articolul 9 alineatul (4) din Regulamentul (CE) nr. 510/2006]

3. Modificare (modificări):

3.1. Se modifică punctul B, „Denumirea produsului”, din caietul de sarcini pentru a include specia Scomber colias ca materie primă și pentru a permite utilizarea apei sărate cu un conținut de sare de sub unu la sută ca lichid de acoperire:

Se propune includerea speciei Scomber colias ca materie primă a produsului care beneficiază de indicația geografică protejată „Caballa de Andalucía”, pe baza evoluției cunoștințelor științifice, dat fiind că această specie a fost recunoscută de anumiți taxonomiști specialiști în pești ca fiind o specie distinctă de specia Scomber japonicus, așa cum o demonstrează articolul științific „Phylogenetic differentiation between Atlantic Scomber colias and Pacific Scomber japonicus based on nuclear DNA sequences” de Carlos Infante, Enrique Blanco, Eugenia Zausti, Aniela Crespo și Manuel Manchado, publicat în revista „Genetica” (2007), volumul 130, numărul 1, paginile 1-8, DOI: 10.1007/s10709-006-0014-5.

3.2. În taxonomia clasică, se disting trei specii din genul Scomber, și anume S. scombrus, S. australasicus și Scomber japonicus. Această descoperire bazată pe evoluția cunoștințelor științifice a permis să se dea speciei migratoare din genul Scomber, care se întâlnește de obicei în Oceanul Atlantic, denumirea Scomber colias, păstrând denumirea Scomber japonicus pentru varietatea specifică Oceanului Pacific și Oceanului Indian. Cele două varietăți pot fi utilizate pentru a produce aceste conserve:

Se propune aprobarea utilizării apei sărate cu un conținut de sare de sub unu la sută ca lichid de acoperire pentru conservele de „Caballa de Andalucía” în suc propriu.

Materia primă pentru producerea acestor conserve rămâne aceeași, Scomber japonicus și Scomber colias, iar procesul de producție este de asemenea artizanal și identic celui aplicabil conservelor în ulei, caracteristicile produsului nefiind cu nimic modificate. Singura schimbare vizează lichidul de acoperire, adică apa sărată cu un conținut de sare de sub unu la sută, care provine din apa de fierbere.

3.3. Se modifică punctul C, „Aria geografică”, din caietul de sarcini pentru a adăuga localitatea Chiclana de la Frontera:

Se corectează eroarea din fișa-rezumat și din caietul de sarcini, legată de localitatea Chiclana de la Frontera din provincia Cadix. Această localitate era inclusă în documentele prezentate Comisiei Europene la data de 29 iunie 2004, însă, în urma unei erori umane, ea a dispărut din ultimele documente care au fost transmise în vederea publicării.

3.4. Se modifică cuprinsul punctului D, „Elementele”,e care atestă originea locală a produsului:

Se modifică acest punct, dat fiind că organismul de evaluare a conformității s-a schimbat, pentru a preciza verificările care trebuie efectuate, fără a menționa în mod explicit organismul responsabil de efectuarea acestora, deoarece acesta se poate schimba.

3.5. Se modifică punctul E, „Descrierea metodei de obținere a produsului”, pentru a aproba utilizarea apei sărate ca lichid de acoperire în recipiente și forma și dimensiunile recipientelor:

Se modifică punctul „Ambalare”, care va avea următorul conținut:

„Produsul este prezentat sub formă de fileuri fără piele și oase, acoperit cu ulei sau apă sărată, în recipiente metalice cilindrice sau rectangulare sau în borcane din sticlă.”

3.6. Modificarea punctului G, „Verificarea respectării caietului de sarcini”:

Pentru a asigura conformitatea textului cu informațiile transmise Comisiei Europene în cadrul sistema de control oficial de la calidad diferenciada de Andalucía (sistemul de control oficial al calității diferențiate din Andaluzia), care face parte din planul multianual de verificări, se menționează adresa web a Consejería de Agricultura, Pesca y Medio Ambiente de la Junta de Andalucía, unde vor fi indicate coordonatele organismelor responsabile de verificarea respectării caietului de sarcini.

3.7. Se modifică punctul H, „Etichetarea din caietul de sarcini”:

Se reformulează acest punct și se adaugă logoul „Caballa de Andalucía”, după cum urmează:

„Mențiunea «Indicație geografică protejată», logoul UE, denumirea «Caballa de Andalucía», precum și dispozițiile generale din legislația în vigoare trebuie obligatoriu să figureze în mod vizibil pe etichetele fiecărei întreprinderi care comercializează conserve de macrou care beneficiază de indicația geografică protejată «Caballa de Andalucía». Orice tip de ambalaj utilizat pentru punerea pe piață a macroului protejat trebuie să poarte o etichetă numerotată emisă de organismul de reglementare, care va fi aplicată de întreprindere într-un mod care să împiedice reutilizarea.”

3.8. Modificarea punctului I, „Cerințe legislative”:

Normele menționate în caietul de sarcini sunt actualizate pentru a fi în conformitate cu legislația în vigoare.

DOCUMENT UNIC

REGULAMENTUL (CE) NR. 510/2006 AL CONSILIULUI

„CABALLA DE ANDALUCÍA”

NR. CE: ES-PGI-0105-0935-09.01.2012

IGP ( X ) DOP ( )

1. Denumire:

„Caballa de Andalucía”

2. Stat membru sau țară terță:

Spania

3. Descrierea produsului agricol sau alimentar:

3.1. Tipul produsului:

Clasa 1.7. Pești, moluște, crustacee proaspete și produse derivate

3.2. Descrierea produsului căruia i se aplică denumirea de la punctul 1:

Conserve de fileu de macrou în suc propriu și în ulei, produse în mod artizanal.

Este vorba de un produs în conservă, de calitate superioară, culoare alb-gri, cu o textură compactă, fină și suculentă, o aromă plăcută și un gust caracteristic de scrumbie-albastră.

Fileurile de macrou în conservă se prezintă sub trei forme, în funcție de lichidul de acoperire utilizat: ulei de măsline, ulei de floarea-soarelui sau apa de fierbere. Acestea sunt ambalate în recipiente metalice rectangulare sau cilindrice sau în borcane din sticlă.

3.3. Materii prime (numai pentru produsele prelucrate):

Materia primă utilizată pentru fabricarea conservelor provine de la speciile Scomber Japonicus și Scomber colias, pești cu corpul fusiform și alungit, botul ascuțit și pedunculul caudal îngust. Aceștia au două aripioare dorsale distinct delimitate, iar capul și corpul sunt acoperite de solzi mici. Peștii au culoarea albastru-verzui, cu linii și pete negre înguste și sinuoase, părțile laterale și partea ventrală fiind de culoare galben-argintiu, cu pete gri-albăstrui. În general, măsoară între 20 și 30 cm.

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Procesul de producere a conservelor este un proces artizanal, utilizat în mod tradițional în Andaluzia încă din antichitate. Pielea macroului este înlăturată manual, fără a se utiliza produse chimice, ceea ce permite obținerea unui produs de calitate superioară, de culoare alb-gri, care își conservă toate proprietățile.

Ca lichid de acoperire se utilizează exclusiv apă sărată (conținut de sare de sub unu la sută), ulei de măsline sau ulei de floarea-soarelui.

3.6. Norme specifice privind felierea, răzuirea, ambalarea etc.:

—

3.7. Norme specifice privind etichetarea:

Mențiunea „Indicație geografică protejată”, denumirea „Caballa de Andalucía” și logoul Uniunii Europene trebuie obligatoriu să figureze în mod vizibil pe etichetele fiecărei întreprinderi care comercializează conserve de macrou care beneficiază de indicația geografică protejată „Caballa de Andalucía”. Simbolul indicației geografice protejate, care este indicat mai jos și a cărui utilizare este obligatorie, trebuie, de asemenea, să apară pe eticheta tuturor conservelor de „Caballa de Andalucía” protejate prin această indicație.

Orice tip de ambalaj utilizat pentru punerea pe piață a macroului protejat trebuie să poarte o etichetă numerotată emisă de organismul de reglementare, care va fi aplicată de întreprindere într-un mod care să împiedice reutilizarea.

4. Delimitarea concisă a ariei geografice:

Zona de producție a conservelor cuprinde localitățile următoare: Almería, Adra, Carboneras, Garrucha și Roquetas de Mar, în provincia Almería; Algeciras, Barbate, Cádiz, Chiclana de la Frontera, Chipiona, Conil, La Línea, Puerto de Santa María, Rota, Sanlúcar de Barrameda și Tarifa, în provincia Cadix; Almúñecar și Motril, în provincia Granada; Ayamonte, Cartaya, Huelva, Isla Cristina, Lepe, Palos de la Frontera și Punta Umbría, în provincia Huelva; Estepona, Fuengirola, Málaga, Marbella și Vélez-Málaga, în provincia Málaga.

5. Legătura cu aria geografică:

5.1. Specificitatea ariei geografice:

Conservele de macrou se produc și se condiționează în fabrici de conserve situate în cadrul ariei geografice de producție, în conformitate cu cerințele caietului de sarcini, în special în ceea ce privește producția artizanală, realizată după metode și procedee străvechi, care permit păstrarea caracteristicilor naturale ale peștelui.

Înlăturarea manuală a pielii peștelui este o etapă deosebit de importantă în procesul de producție și este realizată de persoane calificate, instruite pentru executarea acestei operațiuni, a cărei tehnică tradițională se transmite din generație în generație.

5.2. Specificitatea produsului:

Metodele artizanale utilizate pentru producerea conservelor de „Caballa de Andalucía” permit conservarea tuturor caracteristicilor naturale ale produsului, adică o textură compactă, fină și suculentă, o aromă plăcută și un gust caracteristic de scrumbie-albastră.

Deși migratoare, speciile de macrou menționate mai sus, care constituie materia primă pentru conserve, se găsesc în mod normal aproape de coasta ariei geografice definite.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Speciile migratoare se pescuiesc în sudul Spaniei de acum trei mii de ani, când fenicienii și tartesienii au început să captureze ton, ton-fregată și macrou cu ajutorul unor năvoade mici, al unor vintire și al unor cârlige tradiționale. Pe lângă activitățile de pescuit, trebuie reamintită importanța industriei de prelucrare a acestor specii migratoare, care s-a dezvoltat la începutul primului secol al erei noastre. Toate tipurile de ton și de macrou erau prelucrate în ateliere aflate de-a lungul coastei Andaluziei. Celebrele ruine ale Baelo Claudia de la Bolonia (Tarifa) și bazinele lor încă vizibile sunt doar un exemplu. Astfel, activitatea de producere a conservelor din specii capturate în zonă face parte dintr-o tradiție imemorială a Andaluziei, care continuă până în zilele noastre și care păstrează metodele artizanale de producție; acestea permit obținerea unor produse de o calitate diferențiată, tocmai datorită materiei prime și tipului de producție artizanală, care conferă produselor caracteristicile organoleptice, o calitate superioară și asigură securitatea alimentară.

Industria de producere artizanală a conservelor a fost dezvoltată de firme familiale, care au constituit întreprinderi mici și mijlocii conduse de proprietarii fondatori sau de urmașii acestora, ceea ce a permis păstrarea în timp a tehnicilor artizanale de producție. Lunga tradiție a acestei industrii în Andaluzia și experiența în fabricarea artizanală a acestui produs, transmisă din tată în fiu, oferă garanția unei forțe de muncă calificate.

Trimitere la publicarea caietului de sarcini:

[articolul 5 alineatul 7 din Regulamentul (CE) nr. 510/2006]

Textul complet al caietului de sarcini al denumirii poate fi consultat la următoarea adresă:

http://www.juntadeandalucia.es/agriculturaypesca/portal/export/sites/default/comun/galerias/galeriaDescargas/cap/industrias-agroalimentarias/denominacion-de-origen/Pliegos/Pliego_modificado_Caballa.pdf

sau

accesând direct pagina principală a Consejería de Agricultura, Pesca y Medio Ambiente (http://www.juntadeandalucia.es/agriculturaypesca/portal), urmând calea: „Industrias Agroalimentarias”/„Calidad y Promoción”/„Denominaciones de Calidad”/„Otros Productos”; caietul de sarcini este disponibil în cadrul denumirii de calitate respective.

(1) JO L 93, 31.3.2006, p. 12.